**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 11.04.2019, ora 08.00 – 12.04.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 12.04.2019, ora 07.00**

**RÂURI**

**Debitele au fost, în general, în creştere** ca urmare a efectului combinat al precipitațiilor căzute în interval, cedării apei din stratul de zapadă din zona montană și propagării, exceptând cursul superior al Siretului și cursul mijlociu și inferior al Prutului, unde au fost relativ staționare.

Scurgeri importante pe versanţi, torenţi, pâraie, viituri rapide pe râurile mici cu efecte de inundaţii locale și creșteri mai însemnate de niveluri și debite s-au înregistrat pe unele râuri din bazinele superioare și mijlocii ale Timișului, Pogănișului, Bârzavei, Carașului, ca urmare a precipitațiilor lichide mai însemnate cantitativ căzute în interval și cedării apei din stratul de zăpadă din zona montană.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Vișeu, Firiza, bazinele superioare ale Turului, Someșului Mare, Crișului Repede, Bârzavei, bazinele superioare și mijlocii ale Buzăului, Putnei și Bistriței și mai mici (sub 30%) pe râurile din bazinele Bistra, Moravița, Craraș, Vedea, Tazlău, Bârlad, pe afluenţii Bistriței și Prutului și, izolat, în bazinele superioare ale Oltului și Argeșului.

În interval au fost emise două **ATENȚIONĂRI HIDROLOGICE** pentru fenomene imediate.

**Debitele vor fi, în general, în creştere** ca urmare a efectului combinat al precipitațiilor prognozate, cedării apei din stratul de zapadă din zona montană și propagării, exceptând cursul inferior al Prutului, unde vor fi relativ staţionare.

Sunt posibile scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale și creșteri mai însemnate de niveluri și debite pe unele râuri din sudul și sud-vestul țării, ca urmare a precipitațiilor lichide mai însemnate cantitativ prevăzute.

**DUNĂRE**

**Debitul la intrarea în ţară (secţiunea Baziaş) în intervalul 11.04 – 12.04.2019 a fost în creştere, având valoarea de 5000 m3/s**, sub media multianuală a lunii aprilie (7900 m3/s).

În aval de Porţile de Fier debitele au fost în creștere la Gruia și pe sectorul Zimnicea – Cernavodă și în scădere pe sectoarele Calafat – Tr. Măgurele și Vadu Oii – Tulcea.

**Debitul la intrarea în ţară (secţiunea Baziaş) va fi în creştere (5100 m3/s).**

În aval de Porţile de Fier debitele vor fi în creştere pe sectoarele Gruia – Calafat și Giurgiu – Vadu Oii, în scădere pe sectorul Bechet – Zimnicea și relativ staționare pe sectorul Brăila – Tulcea.

**2.** **Situaţia meteorologică în intervalul 11.04.2019, ora 09.00 –12.04.2019, ora 06.00**

**Administraţia Naţională de Meteorologie (A.N.M.)** a emis la 11.04.2019, la ora 10:00, **INFORMAREA METEOROLOGICĂ Nr. 18**, valabilă pentru intervalul 11 aprilie, ora 15 – 15 aprilie, ora 10, vizând ploi moderate cantitativ, manifestări de instabilitate atmosferică, conform căreia:

„*În intervalul menționat va ploua temporar în toate regiunile și vor fi mai ales averse, însoțite de descărcări electrice, mai însemnate cantitativ în sud-vestul, sudul și sud-estul țării. La munte vor predomina ploile, favorizând topirea stratului de zăpadă, în special în Munții Banatului, în Carpații Meridionali și Carpații de Curbură.*

*Cantitățile de apă vor depăși local - în perioade scurte de timp sau prin acumulare în intervale de 24 de ore - 15...20 l/mp, iar izolat, mai ales în Oltenia, Muntenia și zonele montane aferente, 30...40 l/mp.*”

Această **INFORMARE METEOROLOGICĂ** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă: *ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (42 de prefecturi).*

**ÎN ŢARĂ**

Vremea a fost, în general, închisă. Temporar a plouat mai ales sub formă de aversă în toate regiunile, iar după-amiază și seara s-au semnalat descărcări electrice. Cantitățile de apă totalizate au depășit local 15 l/mp în jumătatea sudică a țării, iar pe arii restrânse 30 l/mp în Oltenia și Banat. La munte, la altitudini de peste 1700 m, precipitațiile au fost și sub formă de lapoviță și ninsoare. Cu totul izolat în județele Caraș Severin și Mehedinți au fost consemnate căderi de grindină de mici dimensiuni. Vântul a suflat slab și moderat, cu unele intensificări pe crestele montane, dar de scurtă durată și în timpul averselor în sud-vestul teritoriului. Mai era strat de zăpadă la munte, care măsura în platformele stațiilor meteorologice, la ora 21.00, până la 188 cm în Masivul Făgăraș (Bâlea Lac). Temperaturile maxime au scăzut față de cele din ziua precedentă în toată țara, dar mai ales în nordul Moldovei, astfel că acestea s-au situat între 7 grade la Rădăuți și 22 de grade la Satu Mare și Drobeta-Turnu Severin, iar la ora 06.00 erau 4 grade la Odorheiu Secuiesc și Sibiu și 11 grade la Drobeta-Turnu Severin, Calafat, Băilești, Bechet, Turnu Măgurele, Fetești, Constanța, Sfântu Gheorghe Deltă, Sulina, Gorgova și Tulcea.

***Observații:*** *începând de ieri dimineață, de la ora 06, au fost în vigoare 11 atenționări, cod galben, pentru fenomene meteorologice periculoase imediate, 8 emise de SRPV Timișoara și 3 emise de SRPV Craiova.*

**LA BUCUREŞTI**

Vremea a fost predominant închisă și temporar a plouat în cursul zilei și în prima parte a nopții. Cantitățile de apă înregistrate au fost de până la 16 l/mp la Băneasa. Vântul a suflat slab și moderat. Temperatura maximă, mai scăzută decât în ziua precedentă, a fost de 15 grade la Băneasa și 13 grade la Filaret și Afumați, iar la ora 06.00 se înregistrau 10 grade la toate stațiile meteorologice.

**3. Prognoza meteorologică în intervalul 12.04.2019, ora 09.00 –13.04.2019, ora 09.00**

**ÎN ŢARĂ**

Vremea se va menține, în general, închisă și temporar vor fi ploi, ce vor avea și caracter de aversă, posibil însoțite pe arii restrânse de descărcări electrice. **Cantitățile de apă vor depăși local 15...20 l/mp și izolat, mai ales în regiunile sudice și sud-vestice, 30...40 l/mp. În zona montană înaltă precipitațiile vor fi mixte, dar la altitudini sub 1700 m vor predomina ploile, favorizând topirea stratului de zăpadă în special în Munții Banatului, în Carpații Meridionali și Carpații de Curbură.** Vântul va sufla slab și moderat, cu intensificări trecătoare în special pe crestele montane înalte. Temperaturile maxime vor continua să scadă ușor și vor fi cuprinse, în general, între 9 și 18 grade, iar cele minime se vor situa între 1 și 10 grade.

**LA BUCUREŞTI**

Cerul va fi temporar noros și va ploua, mai ales după-amiaza și noaptea. Vântul va sufla slab și moderat. Temperatura maximă se va situa în jurul valorii de 17 grade, iar cea minimă va fi de 8...9 grade.

**4. Buletin nivometeorologic emis pentru perioada 11 aprilie 2019 – 12 aprilie 2019**

**Evoluția vremii în ultimele 24 de ore:**

Vremea a fost, în general, închisă. Cerul a fost temporar noros în Carpații Occidentali și mai mult noros în rest. Local s-au semnalat averse de ploaie, iar la peste 1600 m, precipitațiile au fost sub formă de lapovițe și ninsori. Izolat în Carpații Meridionali cantitățile de apă au depășit 10 l/mp. Vântul a suflat slab și moderat, cu unele intensificări temporare în zona de creastă. Local s-a semnalat ceață. Stratul de zăpadă a scăzut în general cu 1-12 cm în toate masivele, cu excepția zonei înalte din Bucegi unde a crescut cu 10-12 cm.

**Grosimea stratului de zăpadă în 11.04.2019, ora 15.00:**

Carpații Meridionali: 188 cm Bâlea-Lac, 137 cm Vf. Omu, 69 cm Vf. Țarcu, petice la Păltiniș, Sinaia, Cuntu;

Carpații Orientali: 68 cm Vf. Lăcăuți, 60 cm Vf. Călimani, 33 cm Vf. Ceahlău-Toaca, 4 cm Iezer - Vf. Pietrosul Rodnei, 5 cm Bucin;

Carpații Occidentali: 4 cm Vf. Vlădeasa, petice la Stâna de Vale, Semenic și Vlădeasa cota 1400 m.

**Evoluţia vremii în intervalul 11.04.2019, ora 21.00 – 12.04.2019, ora 21.00:**

Vremea va fi în general închisă. Cerul va fi mai mult noros și pe arii relativ extinse se vor semnala precipitații ce vor avea și caracter de aversă, sub formă de lapoviță și ninsoare la altitudini de peste 1500 m. Pe arii restrânse cantitățile de apă vor depăși 15-20 l/mp. Vântul va sufla slab și moderat, cu intensificări temporare pe creste.

**Peste 1800 m:** temperaturi minime: -6 la 1 gr.C; temperaturi maxime: -2 la 3 gr.C;

**Sub 1800 m:** temperaturi minime: -3 la 3 gr.C; temperaturi maxime: 2 la 9 gr.C.

**Stabilitatea şi evoluţia stratului de zăpadă în masivul Făgăraș: risc moderat**

La peste 1800 m, stratul este umezit și în general consolidat. Spontan se pot declanșa curgeri de suprafață, sau avalanșe de mici dimensiuni, dar pe pantele înclinate unde mai există acumulări însemnate de zăpadă, datorită precipitațiilor mixte mai însemnate, se pot declanșa avalanșe care să angreneze o mare parte din strat.

Sub 1800 m, stratul de zăpadă se va topi accentuat. Izolat, între 1600 și 1800 de metri, se mai pot declanșa avalanşe pe pantele mai înclinate unde s-au menținut depozite vechi de zăpadă. Se pot declanșa spontan și izolat avalanşe de topire. La altitudini mai mici de 1600 m stratul este discontinuu sau topit.

**Stabilitatea şi evoluţia stratului de zăpadă în masivul Bucegi: risc moderat**

La altitudini mai mari de 1800 m, stratul de zăpadă este în general stabilizat. Spontan se pot declanșa curgeri de suprafață, dar pe pantele înclinate cu acumulări mai însemnate de zăpadă, pe fondul precipitațiilor mixte, atât spontan, cât mai ales la supraîncărcări există riscul de declanșare a avalanșelor care să angreneze o mare parte din strat.

Sub 1800 m, stratul de zăpadă este puternic umezit. Izolat, între 1600 și 1800 de metri, se mai pot declanșa avalanşe pe pantele mai înclinate unde s-au menținut depozite vechi de zăpadă. La altitudini mai mici de 1600 m stratul este discontinuu sau topit.

**Stabilitatea şi evoluţia stratului de zăpadă în masivele Țarcu – Godeanu și Parâng - Șureanu: risc moderat**

La altitudini mai mari de 1800 m, stratul de zăpadă este în ansamblu consolidat, iar pe fondul precipitațiilor mixte, va continua să scadă. Izolat se pot declanșa curgeri sau avalanșe de mici dimensiuni.

**Stabilitatea şi evoluţia stratului de zăpadă în Grupa Nordică a Carpaților Orientali (zona Munților Rodnei) și în Grupa Centrală a Carpaților Orientali (zona Munților Călimani – Bistriței - Ceahlău): risc moderat**

La altitudini de peste 1800 m, stratul este umezit și în general consolidat. Precipitațiile mixte vor conduce la umezirea suplimentară a stratului. În cazuri izolate, pe pantele înclinate unde există acumulări mai însemnate de zăpadă, mai ales la supraîncărcări, există riscul de declanșare a avalanșelor.

La altitudini mai mici de 1600 m, stratul este discontinuu sau topit.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române, G.N.M. C.J. Iași și A.P.M. Iași*** informează despre producerea, la 11.04.2019, la ora 08:50, unei poluări accidentale a apei râului Bahlui, pe raza municipiului Iași, ca urmare a evacuării de ape uzate cu irizații de hidrocarburi și uleiuri, prin intermediul celor doua camere deversoare (pod Metalurgie și Ulei) ale colectorului SC APAVITAL SA, aflat pe malul drept al râului Bahlui.

Reprezentanți ai A.B.A Prut Barlad-S.G.A. Iași s-au deplasat în zona afectată și au prelevat probe de apă, în vederea efectuării analizelor fizico chimice. S-a dispus închiderea stavilelor de la gura de vărsare a colectorului aparținând operatorului SC APAVITAL SA, urmând ca acesta să acționeze pentru înlăturarea materialului poluant și identificarea sursei de poluare.

Echipele de intervenție din cadrul S.G.A. Iași au montat pe cursul de apă Bahlui, aval pod Holboca, 2 baraje absorbante de hidrocarburi și pe cursul de apă Jijia, amonte NH Chiperești, 3 baraje absorbante de hidrocarburi, în vederea reținerii și colectării irizațiilor.

Rezultatele analizelor fizico-chimice, la 11.04.2019, sunt următoarele:



Echipele S.G.A. Iași acționează la împrăștierea de material absorbant (turbă) amonte de cele 5 barajele montate și monitorizează zona afectată, pentru intervenția operativă în cazul apariției de irizații sau a unor alte evacuări accidentale în râul Bahlui.

***Administrația Națională Apele Române, G.N.M. C.J. Iași și A.P.M. Iași*** informează despre producerea, la 11.04.2019, la ora 08:50, unei poluări accidentale a apei râului Ciric, în zona municipiului Iași, în urma evacuării, în lacul de acumulare Ciric III, de ape pluviale impurificate, de pe amplasamentul R.A. Aeroportul Iași. Fenomenul s-a manifestat prin apariția unei spume albe la suprafața apei. Reprezentanți ai A.B.A Prut Barlad-S.G.A. Iași s-au deplasat pe teren pentru recoltare de probe de apă, în vederea efectuării analizelor fizico chimice, precum și luarea măsurilor ce se impun.

Rezultatele analizelor fizico-chimice, la 11.04.2019, sunt următoarele:



Având în vedere rezultatele analizelor fizico-chimice, pentru probele de apă prelevate în data de 11.04.2019, poluarea nu se validează.

***Administrația Națională Apele Române, G.N.M. C.J. Bihor și A.P.M. Bihor***  informează că la 11.04.2019, la ora 09:15, a fost semnalată mortalitate piscicolă pe râul Peța, în municipiul Oradea, între Pod Cantemir și Pod Calea Aradului. S-a estimat o cantitate de pește mort de circa 30-50 kg. S-au prelevat probe de apă și pește mort. Se va reveni cu informații suplimentare.

***Administrația Națională Apele Române şi Agenţia pentru Protecţia Mediului Alba*** revin cu informaţii privind poluarea apei râului Galda, afluent de dreapta al râului Mureş, care a fost semnalată la 10.04.2019, la ora 13:50, în zona localităţii Galda de Jos, județul Alba.

Reprezentanți ai S.G.A. Alba Iulia și G.N.M. C.J. Alba s-au deplasat pe teren în zona afectată, unde au constatat următoarele:

- prin conducta de evacuare a stației de epurare aparținând abatorului S.C. OVIN PREST CARN SRL se evacua apă uzată de culoare intens roșie, cu miros de material organic (sânge);

- unda de apă uzată forma, pe malul drept al râului Galda, o bandă cu o lățime de circa 50-80 cm care se întindea pe o lungime de circa 200 m, până la împrăștierea în curentul de apă;

- după diluarea apei uzate evacuate în apa râului, la suprafața apei rămânea o spumă ușoară, fragmentată;

- nu s-a înregistrat mortalitate piscicolă.

S-au recoltat probe de apă de la evacuarea abatorului, amonte de evacuare, la 200 m, și aval de evacuare, la 100 m.

De la primele observații asupra evacuării și până la încheierea procedurii de prelevare s-a observat diminuarea debitul evacuat.

După efectuarea analizelor fizico-chimice, pentru probele de apă prelevate la 10.04.2019, s-au constatat următoarele:

- depășirea valorilor indicatorilor Amoniu, CCO-Cr, materii în suspensie, față de limitele impuse prin HG 188/2002 (NTPA 001), la evacuarea stației de epurare;

- la proba de apă de suprafață recoltată din aval de conducta de evacuare a S.C. OVIN PREST CARN SRL se observă o ușoară creștere a valorii indicatorului CCO-Cr (28.8 mg/L), față de valoarea admisă conf. Ord. 161/2006 pentru clasa a II-a de calitate.

S.C. OVIN PREST CARN SRL nu deține în momentul de față act de reglementare. A depus documente în vederea obținerii autorizației de gospodărire a apelor.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru la 10.04.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 10.04.2019-11.04.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA DE COMUNICARE ȘI RESURSE UMANE